Hospodárenie EXIMBANKY SR sa riadi rozpočtom schváleným na príslušný rozpočtový rok. Proces jeho zostavovania, posudzovania a schvaľovania upravujú ustanovenia § 31 zákona č. 80/1997 Z.z. o EXIMBANKE SR v znení neskorších predpisov a vnútrobankové predpisy. 

Návrh rozpočtu EXIMBANKY SR na rok 2006 je štruktúrovaný do piatich častí:

A. 	Základné východiská, ciele a nástroje
B.	Obchodné aktivity a ich zdrojové zabezpečenie
C.	Rozpočet aktív a pasív
D.	Rozpočet nákladov a výnosov
E.	Hospodársky výsledok

A.	 	Základné východiská, ciele a nástroje

	Návrh rozpočtu EXIMBANKY SR na rok 2006 vychádza z očakávaných výsledkov hospodárenia za rok 2005 a zámerov obchodno-finančného plánu EXIMBANKY SR na rok 2006, ktorý bol prerokovaný s Ministerstvom financií SR a Ministerstvom hospodárstva SR a následne bol schválený Radou banky EXIMBANKY SR.

Jeho základným cieľom je zintenzívniť obchodné aktivity súvisiace s podporou exportu slovenských podnikateľských subjektov a ďalej racionalizovať vlastnú prevádzku. 

Návrh rozpočtu EXIMBANKY SR na rok 2006, v nadväznosti na predchádzajúci vývoj a činnosť banky, je založený na nasledovných predpokladoch:

-	prekročenie rozpočtovanej výšky podpory exportu na rok 2005 (66 mld. Sk) o 2,5 až 4 mld. Sk, t.j. o 4 až 6 %,
-	v roku 2005 zvýšenie fondu na krytie obchodovateľných rizík dotáciou z nerozdeleného zisku z minulých rokov, čo umožňuje krytie upísaných rizík do výšky 8,3 mld. Sk,
-	pokračujúca optimalizácia využívania vlastných i zverených zdrojov financovania EXIMBANKY SR v prospech ich použitia na podporu exportu,
-	v roku 2006 počíta so zvýšením kapacity fondov pre poistenie obchodovateľných aj neobchodovateľných rizík v súvislosti s nárastom objemu technických rezerv,
-	výraznejšia podpora malých a stredných podnikateľov, najmä v oblasti záručných produktov, čo zvýši počet podporených subjektov bez podstatného vplyvu na objem podporeného exportu,
-	postupný prechod financovania od slovenskej koruny k cudzej mene s dlhšou lehotou splatnosti úverových a záručných produktov,
-	modifikácia produktov v oblasti poisťovania úverov, a to zavedením nového poistného produktu – poistenie pohľadávok vývozcu súvisiacich s vývozom vzniknutých v SR,
-	nižšia výnosovosť produktov v dôsledku všeobecného poklesu úrokových sadzieb, prejavujúcich sa v nižšej základnej úrokovej sadzbe a znižovaní poplatkov,
-	nárast prevádzkových nákladov o 16,1 % v súvislosti s odpisom zostatku stratovej pohľadávky z vývozného úveru voči klientovi v konkurze (21.136 tis. Sk), pričom k tejto pohľadávke bola v plnej výške vytvorená opravná položka.
 
EXIMBANKA SR v roku 2006 predpokladá podporiť prostredníctvom svojich aktivít slovenský export v celkovej výške 74,0 mld. Sk, čo predstavuje 7,3 % z predpokladanej výšky exportu Slovenskej republiky. V porovnaní s očakávaním za rok 2004 to znamená nárast podporeného exportu EXIMBANKOU SR o 4,0 až 5,5 mld. Sk. Tento nárast je výsledkom zintenzívnenia obchodných aktivít a súvisí s ďalšou optimalizáciou využívania zdrojov na podporu exportu.

Limitujúcim faktorom rozsahu podpory exportu produktmi EXIMBANKY SR v roku 2006 je jej zdrojová vybavenosť. Jej prírastok sa v návrhu rozpočtu na rok 2006 spája iba s tvorbou vlastného výsledku hospodárenia a rastom rezerv. Celkové zdroje sa podľa návrhu rozpočtu na rok 2006 (7,255 mld. Sk) plánujú zvýšiť oproti očakávanej skutočnosti roku 2005 o 0,3 %. Návrh rozpočtu neuvažuje s tým, že ku koncu roka 2006 bude EXIMBANKA SR mať k dispozícii cudzie zdroje. Napriek tomu sa však predpokladá, že v priebehu roku 2006 budú využívané na financovanie úverov klientom. 

B. 	Obchodné aktivity a ich zdrojové zabezpečenie

Rozsah a zameranie obchodných aktivít EXIMBANKY SR na rok 2006 vychádza z návrhu obchodno-finančného plánu na daný rok. Jeho ťažisko tvorí pokračujúca reštrukturalizácia a zefektívnenie využitia disponibilných zdrojov v prospech obchodných aktivít podporujúcich export.

1.	Bankové činnosti

V návrhu rozpočtu na rok 2006 plánuje EXIMBANKA SR prostredníctvom financovania úverov a poskytovania záruk podporiť export slovenských podnikateľských subjektov v celkovom objeme 52,0 mld. Sk, čo je o 2,0 až 3,0 mld. Sk viac v porovnaní s očakávanou skutočnosťou za rok 2005. Na jednotlivé bankové produkty pripadá nasledovný objem podporeného exportu :

•	refinančné úvery				47,5 mld. Sk,
•	eskontné úvery					  1,0 mld. Sk,
•	poskytnuté záruky				  3,5 mld. Sk.

	Z pohľadu bankových činností budú prioritnými oblasťami poskytovanie refinančných úverov a poskytovanie záruk na financovanie nákupu technicky vyspelých technológií, ktoré zabezpečia produkciu s výrazným exportným potenciálom. Ďalšou úpravou bankových produktov sa zintenzívni zameranie na podporu vývozu malých a stredných podnikateľov.

Podobne ako v predchádzajúcich rokoch bude v roku 2006 podpora exportu prostredníctvom úverových produktov a záruk z hľadiska teritoriálnej štruktúry zameraná na krajiny Európskej únie, juhovýchodnej Ázie a tiež krajiny SNŠ. Z hľadiska odvetvového členenia bude podpora exportu orientovaná na strojársky, ľahký, chemický, hutnícky a drevospracujúci priemysel, pričom financovanie sa bude týkať hlavne strojov a zariadení, trhových výrobkov, chemikálií a priemyselných výrobkov.

Akvizičná činnosť vo väzbe na bankové aktivity EXIMBANKY SR bude zabezpečovaná najmä prostredníctvom návštev u klientov, samostatných seminárov a vo zvýšenej miere prostredníctvom seminárov na regionálnych komorách SOPK.

EXIMBANKA SR na financovanie vývozných a dovozných úverov v roku 2006 predpokladá využívať vlastné a zverené zdroje spolu vo výške 5,8 mld. Sk, čo je o 100 mil. Sk viac oproti rozpočtu na rok 2005. V návrhu rozpočtu na rok 2006 sa nepočíta s dotáciou fondu na financovanie vývozných úverov z prostriedkov štátneho rozpočtu. Uvažuje sa, že na financovanie časti eskontných úverov bude využívať aj cudzie zdroje, najmä v EUR. Na poskytovanie záruk EXIMBANKA SR využíva fond na záruky, ktorého kapacita sa v roku 2006 plánuje v objeme 3,23 mld. Sk pri bezpečnostnom koeficiente 5,5.

V roku 2006 EXIMBANKA SR plánuje nadviazať na štruktúru financovania úverových aktivít z roku 2005. Nosným produktom na podporu exportu naďalej zostanú refinančné úvery komerčným bankám, ktoré predstavujú najbezpečnejšiu formu poskytovania finančných prostriedkov, najmä z hľadiska ich návratnosti. Ich rozpočtovaná výška na rok 2006 (5,2 mld. Sk) predstavuje nárast oproti očakávanému stavu roku 2005 o 100 mil. Sk (2,0 %). Uvedený stav refinančných úverov sa môže dosiahnuť len pri zachovaní dnešného makroekonomického prostredia v Slovenskej republike (výška úrokových sadzieb). Každé väčšie a dlhodobejšie zníženie úrokových sadzieb môže viesť k  poklesu záujmu o slovenskú korunu, čo prechodne, a len u niektorých bánk, bude možné vykryť financovaním cez EUR v predpokladanej hodnote EURIBOR – 0,2 % p.a. Predpokladá sa, že tento produkt bude čiastočne nahradený inými formami financovania. Objem podporeného exportu prostredníctvom refinančných úverov (47,5 mld. Sk) sa očakáva vyšší o 2,0 až 3,0 mld. Sk oproti očakávaniu za rok 2005.

EXIMBANKA SR bude v roku 2006 pokračovať aj v poskytovaní úverov prostredníctvom eskontu zmeniek na podporu vývozu. V návrhu rozpočtu na rok 2006 sa predpokladá, že eskontné úvery dosiahnu výšku 600 mil. Sk, čo je na úrovni  očakávanej skutočnosti roku 2005. Na celkovej výške eskontných úverov sa podieľa eskont zmeniek realizovaný prostredníctvom komerčných bánk v objeme 50 mil. Sk. Výraznejšie bude priame financovanie pohľadávok z úverov poskytnutých klientom formou eskontu ich zmeniek, resp. odkupom pohľadávok vývozcu v sume 550 mil. Sk. Objem podporeného exportu prostredníctvom eskontu zmeniek (1,0 mld. Sk) sa očakáva na úrovni roka 2005.

Dôležitým nástrojom na podporu exportu v roku 2006 budú poskytované záruky klientom. Ich rozsah určuje kapacita fondu na záruky, ktorá je daná objemom prostriedkov vo fonde (587.736 tis. Sk) a bezpečnostným koeficientom. EXIMBANKA SR v roku 2006 pri predpokladanom objeme záruk 1,8 mld. Sk očakáva podporiť export v sume 3,5 mld. Sk, čo je na úrovni očakávanej skutočnosti za rok 2005. V súčasnosti má EXIMBANKA SR širokú produktovú škálu záruk, a okrem kontraktačných záruk za ponuku, za dobré prevedenie kontraktu, za platbu vopred, za zádržné a za záručnú dobu, využíva aj záruky na predvývozné a vývozné financovanie a záruky za nákup technológií. Modifikácia záručných produktov umožní lepší prístup k zdrojom financovania aj pre kategóriu malých a stredných podnikateľov.

EXIMBANKA SR bude v roku 2006 pokračovať v podpore malých a stredných podnikateľov, a to prostredníctvom zmenkových obchodov. V súčasnosti možno konštatovať výraznejší záujem zo strany vývozcov, no minimálny záujem zo strany komerčných bánk na prebratie rizika týchto klientov, keďže väčšina klientov nemôže poskytnúť dostatočné zabezpečenie. Skúsenosti s používaním predvývozného a vývozného financovania sa spoja v modifikovanom produkte na báze revolvingového alebo kontokorentného úveru. Väčšiu angažovanosť EXIMBANKY SR v tejto kategórii klientov zabezpečia ponúkané záručné produkty.

Štruktúra jednotlivých úverových produktov sa môže meniť v závislosti od požiadaviek podnikateľskej sféry, čo znamená preskupovanie medzi jednotlivými produktmi v priebehu roka v nadväznosti na dopyt zo strany komerčných bánk a vývozcov. 

Úrokové sadzby pre všetky úverové produkty vychádzajú zo stanovenej základnej úrokovej sadzby EXIMBANKY SR. Všetky úvery, ktoré sa budú uskutočňovať prostredníctvom komerčných bánk, budú mať rovnaké úrokové sadzby rovnajúce sa základnej úrokovej sadzbe. Úroková sadzba pri produktoch priameho financovania bude zvýšená o rizikovú prirážku, pričom jej výška je odvodená od maximálne prípustnej výšky úrokovej sadzby, ktorú si môžu k základnej úrokovej sadzbe EXIMBANKY SR zvýšiť komerčné banky pri poskytnutých refinančných úveroch. Návrh obchodno-finančného plánu pre rok 2006 počíta od začiatku roku so základnou úrokovou sadzbou na úvery vo výške 1,8 % p.a. Predpokladaná výška poplatkov za poskytnuté záruky bude v roku 2006 od 0,2 do 1,0 % p.a. v zmysle platného sadzobníka pre bankové produkty. Prípadné zmeny vo vyhlásenej základnej úrokovej sadzbe, rizikovej prirážke a vo výške poplatkov, ktoré bude upravovať Rada banky, budú uvedené v sadzobníku pre bankové produkty EXIMBANKY SR.

2. Poisťovacie činnosti

EXIMBANKA SR prostredníctvom poistenia a zaistenia exportných aktivít v roku 2006 podporí export v celkovej výške 22,0 mld. Sk, čo je o 2,0 až 2,5 mld. Sk viac oproti očakávaniam v roku 2005. Na jednotlivé poistné produkty pripadá nasledovný objem podpory exportu:

•	poistenie obchodovateľných rizík			20,0 mld. Sk,
•	poistenie neobchodovateľných rizík	  		  2,0 mld. Sk.

a) poistenie krátkodobých obchodovateľných  rizík

Podpora exportu pri poistení obchodovateľných rizík by v roku 2006 mala dosiahnuť objem 20,0 mld. Sk, čo predstavuje oproti očakávanej skutočnosti za rok 2005 nárast o 2,0 až 2,5 mld. Sk.

Teritoriálne zameranie podpory exportu v roku 2006 poistením proti obchodovateľným rizikám nadväzuje na teritoriálnu koncepciu zahranično-obchodnej politiky, ktorá predpokladá smerovanie podstatnej časti slovenského vývozu na trhy EÚ a odráža vývoj slovenského exportu po vstupe do EÚ. V sledovanom období by z poisteného vývozu malo byť viac ako 50 % realizovaných na trhoch CEFTA a 30 % v ostatných krajinách EÚ. Predpokladáme, že najviac poisteného vývozu bude aj v roku 2006 smerovať do Poľska, Českej republiky, Rumunska a Maďarska, ďalej do Talianska, Nemecka a USA. Na druhej strane však, vzhľadom na vývoj v uplynulých rokoch, predpokladáme rozšírenie portfólia poistených vývozov do teritórií ako je Ruská federácia, Ukrajina a pod.

Z hľadiska komoditného členenia očakávame poisťovanie vývozov s väčšinovým podielom hotových výrobkov, hlavne hutníckeho, strojárskeho, papierenského, chemického, sklárskeho, drevárskeho a automobilového priemyslu. Orientácia proexportnej politiky štátu na podporu vývozu výrobkov a služieb s vysokým podielom pridanej hodnoty sa bude prejavovať najmä v poistení vývozov strojárskeho a spotrebného priemyslu a pri prepojení bankových a poisťovacích aktivít EXIMBANKY SR. 

Predpokladaným zavedením nového poistného produktu (poistenie krátkodobých pohľadávok vývozcu súvisiacich s vývozom vzniknutých v SR proti komerčným rizikám) na trh v polovici roku 2005 zabezpečí EXIMBANKA SR svojim klientom možnosť kryť riziko aj tuzemských pohľadávok súvisiacich s vývozom, čím bude vplývať na stabilizáciu ich ekonomickej situácie a umožní zvýšiť ich konkurencieschopnosť na zahraničných trhoch. Objem poistenia tuzemských pohľadávok súvisiacich s vývozom by mal po počiatočnom nábehovom období v roku 2005 dosiahnuť v roku 2006 cca 15 – 20 % z celkového upísaného rizika EXIMBANKY SR.

V rámci pasívneho zaistenia bude EXIMBANKA SR v roku 2006 zaisťovať upísané riziká z poisťovacích činností na medzinárodných zaisťovateľských trhoch. V prípade kvótového zaistenia plánuje EXIMBANKA SR v roku 2006 zachovať podiel zaisťovateľov na úrovni 66 %. Odberateľské trhy, ako sú Ruská federácia a Ukrajina, bude EXIMBANKA SR poisťovať s podporou fakultatívneho zaistenia na základe spolupráce s etablovanými poisťovňami v daných teritóriách.

Vzhľadom na plánovanú podporu exportu a priemernú využiteľnosť poskytnutých úverových limitov z poistenia obchodovateľných rizík plánuje EXIMBANKA SR v roku 2006 upísať riziká (po zohľadnení spoluúčasti poistených klientov) v objeme 7,5 mld. Sk. Poistná kapacita stanovená na krytie plánovaných upísaných rizík predpokladá v roku 2006 pri bezpečnostnom koeficiente 6,0 a podiele zaisťovateľov na krytí rizík vo výške 66%, technické rezervy a poistný fond spolu v objeme 470,6 mil. Sk.

b) poistenie neobchodovateľných rizík

Pri poistení neobchodovateľných rizík sa v roku 2006 predpokladá podpora exportu vo výške 2,0 mld. Sk, čo je na úrovni očakávanej skutočnosti roku 2005.

Predmetom poistenia krátkodobých vývozných úverov proti neobchodovateľným rizikám bude predovšetkým vývoz uskutočňovaný pre vládne inštitúcie (poistenie proti politickým rizikám) a vývoz pre súkromných zahraničných kupujúcich z krajín s vysokým až najvyšším rizikom (poistenie proti kombinovaným rizikám). U krátkodobého poistenia neobchodovateľných rizík sa pre rok 2006 predpokladá podpora exportu v objeme 500 mil. Sk. 
	
	Plánovaná podpora vývozu poistením strednodobých a dlhodobých projektov v roku 2006 predstavuje 1,5 mld. Sk. Plán poistenia strednodobých a dlhodobých vývozných úverov proti politickým a komerčným rizikám pre rok 2006 vychádza z pripravovaných obchodných prípadov do teritórií ako Turecko, Ruská federácia, Ukrajina, Srbsko a Čierna Hora a Irán. EXIMBANKA SR predpokladá v roku 2006 spoluprácu s viacerými komerčnými bankami.

Z poistenia neobchodovateľných rizík EXIMBANKA SR v roku 2006 predpokladá poistnú angažovanosť v objeme 11,0 mld. Sk. Poistná kapacita, stanovená poistnými fondmi vo výške 1.214,2 mil. Sk a technickými rezervami v objeme 535,0 mil. Sk, pri bezpečnostnom koeficiente 8,0, umožní kryť hodnotu poistnej angažovanosti a zároveň vytvorí dostatočný priestor pre splnenie plánovanej podpory exportu z poistenia neobchodovateľných rizík na rok 2006. 

C.		Rozpočet aktív a pasív 

Návrh rozpočtu EXIMBANKY SR na rok 2006 predpokladá, že celkový objem majetku ku koncu roka dosiahne 7,255 mld. Sk, čím sa zvýši oproti očakávanej skutočnosti roku 2005 o 25 mil. Sk (o 0,3 %).
 
Obchodovateľné aktíva podporujúce export sa predpokladajú vo výške 5.800.000 tis. Sk, čo je oproti očakávanej skutočnosti ku koncu roka 2005 nárast o 100.000 tis. Sk. Uvedený nárast súvisí so zvýšením objemu refinančných úverov bankám. Štruktúra obchodovateľných aktív je podrobnejšie analyzovaná v časti B. Obchodné aktivity a ich zdrojové zabezpečenie.

Rozpočtovaný objem termínovaných vkladov ku koncu roka 2006 v sume 800.000 tis. Sk je oproti očakávanej skutočnosti roku 2005 nižší o 100.000 tis. Sk (o 11,1 %). Oproti očakávaniam za rok 2005 sa však zvyšuje objem štátnych cenných papierov o 50.000 tis. Sk na úroveň 550.000 tis. Sk. Ich výška súvisí s vývojom celkovej výšky obchodovateľných aktív, pričom tieto prostriedky sú účelovo viazané a určené na krytie rizík z poistných a záručných operácií. Pri zhodnocovaní dočasne voľných zdrojov EXIMBANKA SR bude dôsledne rešpektovať princípy obozretného podnikania.

Hmotný a nehmotný majetok EXIMBANKY SR sa predpokladá v roku 2006 vo výške 194.775 tis. Sk, z toho hmotný majetok 156.695 tis. Sk a nehmotný majetok 38.080 tis. Sk. Oproti očakávanej skutočnosti roku 2005 je vyšší o 1.035 tis. Sk pri jeho medziročnom raste o 0,5 %. V návrhu rozpočtu na rok 2006 sa uvažuje s obnovou majetku EXIMBANKY SR vo výške 31.350 tis. Sk.

Návrh rozpočtu pasív na rok 2006 vo výške 7,255 mld. Sk uvažuje s ich rastom o 0,3 %, ktorý bude spojený najmä so zvýšením rezerv o 73.000 tis. Sk a vytvoreným disponibilným ziskom vo výške 35.600 tis. Sk. Ťažisko zdrojov v roku 2006 budú tvoriť základné imanie (3.000.000 tis. Sk), účelové fondy tvorené zo zverených zdrojov financovania (1.694.236 tis. Sk) a účelové fondy tvorené z vlastných zdrojov financovania (1.005.837 tis. Sk). Zverené zdroje financovania, vzhľadom na to, že sa neuvažuje s ich dotáciou zo štátneho rozpočtu, zostávajú na úrovni roka 2005. 

D.	 	Rozpočet nákladov a výnosov

Základným cieľom EXIMBANKY SR v oblasti jej hospodárenia bude v roku 2006 ďalšie zvyšovanie účinnosti využívania disponibilných zdrojov a pokračujúca optimalizácia jej vlastného hospodárenia. Návrh rozpočtu na rok 2006 vychádza z vývoja nákladov a výnosov očakávaného v roku 2005, zo zohľadnenia predpokladanej inflácie a celkových podmienok vývoja slovenskej ekonomiky. 

Celkové náklady EXIMBANKY SR v návrhu rozpočtu na rok 2006 sa predpokladajú v objeme 481.300 tis. Sk, čo je oproti očakávanej skutočnosti roku 2005 pokles o 0,6 %. V rozpočte nákladov sa predpokladá v ich základnej štruktúre nasledovný vývoj:

Náklady na finančné činnosti rozpočtované vo výške 19.500 tis. Sk predpokladajú oproti očakávanej skutočnosti roku 2005 nárast o 4,1 %. Sú tvorené poplatkami za clearingový účet v NBS a za brokerské služby, poplatkami z prijatých úverov od bánk, poplatkami za platby do zahraničia a platobné karty. Najväčší objem v tejto skupine nákladov však tvoria kurzové straty z precenenia cudzej meny (9.500 tis. Sk) a úroky z prijatých úverov od bánk (8.750 tis. Sk).

Náklady spojené s poisťovacou činnosťou v roku 2006 v objeme 15.380 tis. Sk sú v porovnaní s očakávanou skutočnosťou roku 2005 vyššie o 6.660 tis. Sk (o 76,4  %). Tvoria ich náklady na poistné plnenia (9.200 tis. Sk  – po odpočítaní podielu zaisťovateľov), obstarávacie náklady na poistné zmluvy (5.500 tis. Sk) a iné náklady (680 tis. Sk). Nárast poisťovacích nákladov vychádza z predpokladaného zvýšenia škodovosti v roku 2006 a tiež očakávaného nárastu počtu žiadostí o poistenie hlavne pri poistení krátkodobých rizík.

Jednu z najvýznamnejších položiek v návrhu rozpočtu EXIMBANKY SR na rok 2006 tvoria všeobecné prevádzkové náklady v sume 147.710 tis. Sk, pričom sa predpokladá ich nárast o 2,0 % oproti očakávanej skutočnosti roku 2005. Tento nárast je spojený najmä s investíciami na nový informačný systém EXIMBANKY SR, čo je však čiastočne kompenzované optimalizáciou vlastného hospodárenia. V základnej štruktúre všeobecných prevádzkových nákladov  sa uvažuje s takýmto vývojom:
	
a) 	Náklady na zamestnancov rozpočtované vo výške 48.000 tis. Sk zahŕňajú  najmä mzdové náklady zamestnancov a odmeny za vykonané práce. Táto položka zároveň obsahuje náklady na mimoriadne odmeny, odstupné a príspevky k životným výročiam. Náklady na zamestnancov sú oproti očakávanej skutočnosti roka 2005 nižšie o 0,2 %. Tento pokles súvisí najmä so znižovaním počtu zamestnancov zo súčasných 84 na 81 až 82 v roku 2006, pričom sa predpokladá valorizácia miezd zamestnancov o 5 %.

b) 	Sociálne náklady v objeme 14.800 tis. Sk sú oproti roku 2005 vyššie o 1,4 %. Ich objem je odvodený od výšky miezd a z nich platených jednotlivých poistných dávok, doplnkového dôchodkového poistenia, príspevkov na stravovanie zamestnancov EXIMBANKY SR a tvorbu sociálneho fondu. Predpokladá sa zvýšenie prídelu do sociálneho fondu o 0,5 % v súlade so zákonom o sociálnom fonde.
 
c)	Dane a poplatky rozpočtované v sume 1.230 tis. Sk sú oproti očakávanému stavu za rok 2005 nižšie o 17,3 % Sk, čo súvisí hlavne s predpokladaným znížením nákladov na súdne poplatky. Naopak rozpočet predpokladá vyššie náklady na dane z nehnuteľností a dane z motorových vozidiel. Poplatky  sa plánujú vo výške 1.000 tis. Sk a zahŕňajú súdne a notárske poplatky, poplatky za odvoz odpadu, diaľničné známky a iné. 

d)	Nakupované výkony vo výške  53.365 tis. Sk predstavujú v porovnaní s ich očakávanou výškou v roku 2005 nárast o 0,1 %. Je v ňom zohľadnený predpokladaný inflačný nárast cien a tiež nárast obchodných aktivít v rozpočtovanom roku a zároveň úspora niektorých nákladov súvisiacich s vnútornou prevádzkou EXIMBANKY SR. 

Celkový objem nakupovaných výkonov je tvorený materiálovými nákladmi  v sume 5.430 tis. Sk. Oproti očakávanému stavu za rok 2005 zaznamenajú zvýšenie o 1,9% odrážajúce nárast cien. Sú spojené s nákladmi nevyhnutnými na zabezpečenie potrieb v oblasti informačnej a materiálovej vybavenosti EXIMBANKY SR (literatúra a tlač, kancelárske potreby, spotreba pohonných hmôt, reklamných a propagačných predmetov a ostatného materiálu).

Náklady na nakupovanú energiu (elektrickú energiu, plyn a vodu) uvažované vo výške 2.375 tis. Sk majú vzrásť oproti očakávaniam roku 2005 o 4,6 %. V uvedenom zvýšení sa odráža vývoj spotreby a predpokladaný cenový pohyb u všetkých druhov energií.
 
Ťažisko nakupovaných výkonov tvoria služby nemateriálovej povahy, ktoré sa na rok 2006 rozpočtujú vo výške 45.560 tis. Sk. Oproti očakávanej skutočnosti roku 2005 majú poklesnúť o 0,3 %, čo je odrazom efektívnejšieho riadenia čerpania niektorých položiek tejto skupiny nákladov. Služby nemateriálovej povahy zabezpečujú základné podmienky prevádzky EXIMBANKY SR a jej prezentáciu navonok. Premietajú sa v nich predovšetkým ostatné služby nemateriálovej povahy v objeme 10.800 tis. Sk, ktoré tvoria licenčné poplatky, náklady na rating EXIMBANKY SR, služby verejnej dátovej siete, náklady na spracovanie výročnej správy, BANKSCOPE, poplatky za internet a služby REUTERS a iné služby. Ďalšími nákladovými položkami sú najmä opravy a udržiavanie (9.500 tis. Sk), reklamné a propagačné služby (6.200 tis. Sk), cestovné (5.200 tis. Sk), služby poradenské a audítorské (3.900 tis. Sk), semináre a školenia (3.800 tis. Sk), výkony spojov (2.310 tis. Sk), strážna služba (1.500 tis. Sk) a upratovacie služby (950 tis. Sk).

e)	Odpisy hmotného majetku rozpočtované v čiastke 20.465 tis. Sk sú oproti očakávanému stavu k 31.12.2005 vyššie o 0,1 %. Zahŕňajú odpisy investícií predpokladaných v roku 2006 v objeme 7.250 tis. Sk. Podľa jednotlivých skupín majetku sú odpisy hmotného majetku vyčíslené takto:

-	budovy	9.800 tis. Sk,
-	stroje, prístroje a zariadenia	8.250 tis. Sk,
-	dopravné prostriedky	1.415 tis. Sk,
-	inventár	300 tis. Sk,
-	nábytok	200 tis. Sk,
-	drobný hmotný majetok	500 tis. Sk.

f)	Odpisy nehmotného majetku predpokladané v sume 9.850 tis. Sk sú v porovnaní s očakávanou skutočnosťou za rok 2005 vyššie o 43,8 %. Súvisí to s predpokladanými investíciami vo výške 24.100 tis. Sk, ktoré tvoria hlavne náklady na nový informačný systém EXIMBANKY SR.

Objemovo najvýznamnejšou nákladovou položkou v návrhu rozpočtu EXIMBANKY SR na rok 2005 je tvorba rezerv a opravných položiek z obchodných činností a tvorba rezerv z prevádzkovej činnosti.     

Tvorba rezerv a opravných položiek z bankových činností je rozpočtovaná vo výške 105.000 tis. Sk, z toho rezerv 5.000 tis. Sk a opravných položiek 100.000 tis. Sk. Na uvedenej výške sa podieľa predpokladaná tvorba rezerv na vystavené bankové záruky. Opravné položky sa uvažuje tvoriť k pohľadávkam z úverov poskytnutých klientom. Náklady na tvorbu rezerv a opravných položiek sú na úrovni očakávanej skutočnosti za rok 2005.

Tvorba rezerv a opravných položiek z poisťovacích činností sa predpokladá v sume 154.000 tis. Sk, čo predstavuje oproti očakávanému stavu za rok 2005 pokles o 17,9 %. Tvorba technických rezerv vo výške 153.000 tis. Sk zahŕňa tvorbu rezerv na poistné budúcich období (110.000 tis. Sk) a tvorbu rezerv na poistné plnenia (43.000 tis. Sk). Tvorba opravných položiek v objeme 1.000 tis. Sk vychádza z vývoja klasifikovaných pohľadávok v minulom období.

Tvorba rezerv z prevádzkovej činnosti vo výške 2.500 tis. Sk predstavuje rezervy na nevyčerpané dovolenky. 

	Ostatné prevádzkové náklady rozpočtované vo výške 26.875 tis. Sk predstavujú medziročný nárast o 382,5 %. Zahŕňajú najmä jednorazový odpis zostatku pohľadávky z vývozného úveru voči klientovi v konkurze v sume 21.136 tis. Sk, pričom bola k tejto pohľadávke v plnej výške vytvorená opravná položka. Ostatné prevádzkové náklady zahŕňajú aj platby poistného, príspevky združeniam, odmeny členom orgánov EXIMBANKY SR a príspevky do garančného fondu a rezervného fondu sociálnej poisťovne.

	Celkový objem rozpočtovaných výnosov na rok 2006 sa uvažuje vo výške 516.900 tis. Sk, čo je pokles o 2,1 % oproti očakávanej skutočnosti roku 2005. Tento pokles je spojený hlavne so znížením celkového objemu výnosov z finančných činností. Návrh rozpočtu výnosov na rok 2006 predpokladá v ich základnej štruktúre tento vývoj:

	Výnosy z finančných činností sú rozpočtované vo výške 172.750 tis. Sk, čo je pokles oproti očakávanej skutočnosti roku 2005 o 8,0 %. Tento pokles je dôsledkom všeobecného poklesu úrokových sadzieb z obchodovateľných aktív.

	Výnosy z bankových (úverových a záručných) aktivít sa uvažujú v objeme 126.450 tis. Sk  pri ich poklese oproti očakávanému stavu v roku 2005 o 6,2 %. Je to výsledkom znižovania základnej úrokovej sadzby EXIMBANKY SR na úvery na 1,8 % p.a. v 2. štvrťroku 2005. 

Taktiež sa predpokladá pokles výnosov z účtov v bankách v sume 18.480 tis. Sk (o 30,2 %), čo je dôsledkom znižovania úrokovej sadzby na medzibankovom trhu a súčasne poklesu objemu termínovaných vkladov v bankách. Naopak sa uvažuje s nárastom výnosov z operácií s cennými papiermi vo výške 18.800 tis. Sk (o 7,4 %), čo je odrazom predpokladaného zvýšenia objemu štátnych cenných papierov oproti roku 2005 o 50.000 tis. Sk (na 550.000 tis. Sk).

Výnosy spojené s poisťovacou činnosťou sú na rok 2006 rozpočtované v hodnote 165.550 tis. Sk. Sú tvorené predovšetkým predpísaným poistným (154.500 tis. Sk – po zohľadnení poistného postúpeného zaisťovateľom, z toho 140.000 tis. Sk predstavuje predpis poistného z poistenia neobchodovateľných rizík). Nárast výnosov o 2,1 % v porovnaní s očakávanou skutočnosťou roku 2005 súvisí s predpokladaným zvýšením objemu poistenia obchodovateľných rizík.

Návrh rozpočtu výnosov na rok 2006 zohľadňuje aj použitie rezerv a opravných položiek vo výške 178.200 tis. Sk (takmer na úrovni očakávanej skutočnosti za rok 2005), a to z bankových činností 110.000 tis. Sk, z poisťovacích činností 65.700 tis. Sk a z prevádzkovej činnosti 2.500 tis. Sk. Z bankových činností sa predpokladá použitie rezerv vytvorených k bankovým zárukám vo výške 20.000 tis. Sk a použitie opravných položiek vytvorených k pohľadávkam z úverov poskytnutých klientom v sume 90.000 tis. Sk. Použitie rezerv z poisťovacích činností (65.000 tis. Sk) zahŕňa hlavne použitie rezerv na poistné budúcich období z neobchodovateľných rizík a rezerv na poistné plnenia z obchodovateľných rizík. Použitie rezerv z prevádzkovej činnosti vo výške 2.500 tis. Sk predstavuje použitie rezervy na nevyčerpané dovolenky.

Ostatné prevádzkové výnosy v predpokladanej výške 400 tis. Sk zahŕňajú výnosy z predaja hmotného majetku, náhrady škôd a ostatné výnosy.

E.	Hospodársky výsledok 

	Z rozpočtovaného vývoja nákladov a výnosov na rok 2006 EXIMBANKA SR predpokladá dosiahnuť výsledok hospodárenia po zdanení vo výške 35.600 tis. Sk.

*  *  *

	Návrh rozpočtu EXIMBANKY SR na rok 2006 nadväzuje na trendy prehlbovania účinnosti pri využívaní jej ekonomického potenciálu na podporu exportných aktivít podnikateľských subjektov Slovenskej republiky. Vychádza pritom z ďalšej optimalizácie a reštrukturalizácie použitia zdrojov v prospech obchodných aktivít podporujúcich export, a to zvýšenia objemu zdrojov určených na financovanie vývozných úverov, ako i modifikácie poistných produktov zavedením nového poistného produktu – poistenie krátkodobých pohľadávok vývozcu súvisiacich s vývozom vzniknutých v SR proti komerčným rizikám.

	Návrh rozpočtu na rok 2006 zároveň zakladá čiastočnú obnovu majetku a zaradenie nového informačného systému do užívania, čo pri znížení cien vlastných produktov a výraznejšej prezentácii EXIMBANKY SR navonok, bude znamenať zlepšenie konkurenčného postavenia na trhu. To však kladie zvýšený dôraz na ďalší rozvoj marketingovej a akvizičnej činnosti a systematické sledovanie a riadenie čerpania prevádzkových nákladov.